b'\n_START_ARTICLE_\nYleinen lehtimiesliitto\n_START_SECTION_\nYleisen Lehtimiesliiton historia\n_START_PARAGRAPH_\nYLL perustettiin 23.2.1947 SKDL:n lehtien toimittajien ammattij\xc3\xa4rjest\xc3\xb6ksi, kun kansandemokraattisten lehtien toimittajia ei hyv\xc3\xa4ksytty Suomen Sanomalehtimiesten Liiton j\xc3\xa4seniksi lyhyen toimittajakokemuksen vuoksi._NEWLINE_Uuden j\xc3\xa4rjest\xc3\xb6n optimistinen nimi heijasteli pyrkimyst\xc3\xa4 mahdollisimman laajapohjaiseen ammattiliittoon, johon liittyisi muitakin kuin kansandemokraattisen lehdist\xc3\xb6n toimittajia. Toive toteutui osin 80-luvulla, jolloin nelj\xc3\xa4sosa j\xc3\xa4senist\xc3\xa4 ty\xc3\xb6skenteli muissa tiedotusv\xc3\xa4lineiss\xc3\xa4. Ammattiliiton roolista liitto oli kuitenkin jo silloin luopunut._NEWLINE_SAK:n j\xc3\xa4seneksi YLL p\xc3\xa4\xc3\xa4si heti perustamisensa j\xc3\xa4lkeen. Ensimm\xc3\xa4isen ty\xc3\xb6ehtosopimuksensa liitto solmi vapunp\xc3\xa4iv\xc3\xa4n\xc3\xa4 1947 ja viimeisen vuonna 1974. Sen j\xc3\xa4lkeen kansandemokraattisten lehtien ty\xc3\xb6ehdoista sopiminen siirrettiin SSL:n vastuulle._NEWLINE_Yleinen Lehtimiesliitto liittyi tammikuussa 1950 t\xc3\xa4ysj\xc3\xa4seneksi sosialististen ja kehitysmaiden hallitsemaan Kansainv\xc3\xa4liseen journalistij\xc3\xa4rjest\xc3\xb6\xc3\xb6n (IOJ), josta SSL oli eronnut j\xc3\xa4rjest\xc3\xb6n p\xc3\xa4\xc3\xa4majan siirrytty\xc3\xa4 Prahaan. YLL l\xc3\xa4hti IOJ:sta toukokuussa 1992, kun kansainv\xc3\xa4listen journalistij\xc3\xa4rjest\xc3\xb6jen yhdist\xc3\xa4minen osoittautui mahdottomaksi. SSL irtisanoi liit\xc3\xa4nn\xc3\xa4isj\xc3\xa4senyytens\xc3\xa4 samasta syyst\xc3\xa4.'